Dôvodová   správa

Všeobecná časť

Návrh nariadenia vlády Slovenskej republiky, ktorým sa vydávajú stupnice platových taríf zamestnancov pri výkone práce vo verejnom záujme (ďalej len „nariadenie vlády“) sa predkladá v súlade s § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov (ďalej len "zákon o odmeňovaní").
Podľa ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov zmluvné strany v rámci kolektívneho vyjednávania uzatvorili Kolektívnu zmluvu vyššieho stupňa na rok 2006 (ďalej len „kolektívna zmluva“) pre zamestnávateľov, ktorí pri odmeňovaní postupujú podľa zákona o odmeňovaní. Podľa čl. II bod 3. kolektívnej zmluvy od 1. júla 2006 platové tarify v základnej stupnici platových taríf uvedenej v prílohe č. 3, v osobitnej stupnici platových taríf uvedenej v prílohe č. 4, v osobitnej stupnici platových taríf v prílohe č. 5 a platové tarify pedagogických zamestnancov v prílohe č. 8 zákona o odmeňovaní sa majú zvýšiť o 6 %. 
 Návrh nariadenia vlády je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami, s právom Európskych spoločenstiev a s právom Európskej únie.
Návrh nariadenia vlády nemá vplyv na zamestnanosť, ani vplyv na životné prostredie. Zvýšenie stupníc platových taríf bude mať dosah na štátny rozpočet, rozpočty vyšších územných celkov a na rozpočty obcí. Finančné krytie úpravy platových taríf u zamestnávateľov, ktorí sú finančným vzťahom napojení na štátny rozpočet, je zabezpečené zákonom č. 655/2005 Z. z. o štátnom rozpočte na rok 2006. 
Návrh nariadenia vlády bol 28. apríla 2006 prerokovaný na Rade hospodárskeho a sociálneho partnerstva, ktorá návrh nariadenia vlády schválila.
Legislatívna rada vlády Slovenskej republiky návrh nariadenia vlády prerokovala 16. mája 2006 a odporučila vláde Slovenskej republiky po zapracovaní legislatívno-technických pripomienok návrh nariadenia schváliť .